

UZNESENIE VLÁDY SLOVENSKEJ REPUBLIKY

**č. 132**

zo 14. februára 2001

**k návrhu na ratifikáciu Dohovoru o právomoci, rozhodnom práve, uznávaní a výkone a spolupráci v oblasti rodičovských práv a povinností a opatrení na ochranu dieťaťa z 19. októbra 1996 podpísaného Slovenskou republikou v Haagu 1. júna 1999**

|  |  |
| --- | --- |
| Číslo materiálu: | 3287/2000 |
| Predkladateľ: | minister spravodlivosti |

Vláda

# súhlasí

## s ratifikáciou Dohovoru o právomoci, rozhodnom práve, uznávaní a výkone a spolupráci v oblasti rodičovských práv a povinností a opatrení na ochranu dieťaťa z 19. októbra 1996 (ďalej len „dohovor“) s výhradou k čl. 55 dohovoru tohto znenia:

## „Podľa článku 60 Dohovoru si Slovenská republiky vyhradzuje právomoc svojich orgánov na prijímanie opatrení na ochranu nehnuteľného majetku dieťaťa, ktorý sa nachádza na území Slovenskej republiky a vyhradzuje si právo neuznať rodičovské právo alebo povinnosť alebo opatrenie v rozsahu, v ktorom je nezlučiteľné s opatrením prijatým vo vzťahu k takémuto majetku jej orgánmi.“

## a vyhlásením k čl. 34 ods. 2 dohovoru tohto znenia:

## „Slovenská republika vyhlasuje, že žiadosti podľa čl. 34 ods. 1 Dohovoru sa smú zasielať jej orgánom len prostredníctvom ústredného orgánu.“;

# určuje

## Ministerstvo spravodlivosti SR ako ústredný orgán podľa čl. 29 dohovoru,

## Ministerstvo práce, sociálnych vecí a rodiny SR ako orgán na vykonávanie čl. 33 dohovoru,

## Centrum pre medzinárodnoprávnu ochranu detí a mládeže ako orgán na vydávanie osvedčení podľa čl. 40 dohovoru;

# odporúča

prezidentovi SR

## ratifikovať dohovor po vyslovení súhlasu Národnej rady SR s uplatnením výhrady k čl. 55 dohovoru a s vyhlásením k čl. 34 dohovoru;

# poveruje

predsedu vlády

## predložiť dohovor na vyslovenie súhlasu Národnej rade SR,

ministra spravodlivosti

## odôvodniť návrh na vyslovenie súhlasu s dohovorom v Národnej rade SR;

# ukladá

ministrovi spravodlivosti

## požiadať ministra zahraničných vecí vykonať príslušné opatrenia spojené s nadobudnutím platnosti dohovoru pre Slovenskú republiku,

## požiadať ministra zahraničných vecí zabezpečiť uverejnenie dohovoru po nadobudnutí jeho platnosti pre Slovenskú republiku v Zbierke zákonov SR,

## požiadať ministra zahraničných vecí oznámiť určenie orgánov podľa bodu B.1 a B.2 tohto uznesenia Stálemu byru Haagskej konferencie medzinárodného práva súkromného podľa čl. 45 ods. 1 dohovoru.

Vykonajú: predseda vlády

minister spravodlivosti

minister práce, sociálnych vecí a rodiny

minister zahraničných vecí

Na vedomie: prezident SR

predseda Národnej rady SR